《闻杭饥》
宋代·强至

客从吾乡来，告我岁大歉。
百金易斗粟，富者头屡撼。
饿殍相枕藉，亿口尽虚颔。
客言尚未竟，予泪已成点。
避席骇相问，予衷不能掩。
位卑俸给薄，用度抑难减。
是以之官日，尽室来未敢。
予行弟独留，居常动予慊。
岁凶吾产薄，虑其苦粗淡。
所以闻客言，私怀辄兴感。
客遽前止予，君言固足贬。
善自忧家为，微俸诚亦忝。
上有天子明，封章日可剡。
先陈劭耕稼，次述抑聚敛。
澄汰兵籍冗，惇尚土木俭。
坐使四海富，宁患食不糁。
胡为所谋狭，而复自戚惨。
再拜起谢客，予言愧尘玷。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。